Die pen is kragtiger as die swaard. En in seksualiteit is dit nie veel anderste nie. Die van julle wat nou al lank genoeg my skryf volg sal verstaan dat die woord seks nie net verwys na die fisiese daad nie, maar eerder verwys na ’n meer holistiese seksuele identiteit.
Dit verstom my hoe paartjies met mekaar kommunikeer in die publiek en dan verwag hulle om ewe skielik te spark in die privaatheid van hulle sekslewe. Vrouens hou daarvan om die sin te gebruik “Seks begin in die kombuis.” Met ander woorde, hoe meer die man betrokke is buite die slaapkamer hoe meer betrokke sal die vrou binne die slaapkamer wees.
Mans: Los ’n bietjie die chauvinistiese grappies en begin eerder jou vrou die hof maak voor ander mense. Jou vrou sal soos die koningin van jou hart voel.
Vrouens: Sit ’n bietjie ’n wag voor jou mond en moenie net kla oor jou man in die publiek nie. Bou hom op en spog oor hom. Hy sal soos die koning van jou lewe voel.
Net so belangrik soos wat publieke komplemente vir jou maat is, is die privaat liefdes briefies wat julle vir mekaar onder die kussings los. Pen en Papier Seks is om julle liefde, waardering en drome aan mekaar te verklaar. Jy kan vir jou maat ’n gedig skryf, ’n kort verhaal, ’n lied of net een sin uit die diepe van jou hart, maar wat ook al jy doen, kom in die gewoonte om dit gereeld te doen.